97. ΝΟΜΟΣ υπ’ αριθ. 343 της 5/9 Ιουν. 1976 (ΦΕΚ Α΄ 139) Περί τροποποιήσεως διατάξεών τινων του Ν.Δ. 3026/1954 «περί του Κώδικος των Δικηγόρων». ΄Αρθρ.1.-(Αντικαθίστανται τα άρθρ. 216 και 217 Ν.Δ. 3026/1954, ανωτ. αριθ. 61). ΄Αρθρ.2.-(Αντικαθίστανται τα άρθρ. 219 έως και 230 Ν.Δ. 3026/1954). ΄Αρθρ.3.-(Αντικαθίσταται το άρθρ. 207 Ν.Δ. 3026/1945). Μεταβατικαί διατάξεις ΄Αρθρ.4.-1.Αι κατά την έναρξιν της ισχύος του παρόντος κεναί ή εφ’ εξής, μέχρι της διενεργείας νέων αρχαιρεσιών, κενούμεναι θέσεις Συμβούλων δεν πληρούνται, πλην αν ο συνολικός αριθμός των Συμβούλων έχη ή θέλει μειωθή, δι’ οιονδήποτε λόγον, κάτω του ημίσεος, ώστε να μη επιτυγχάνεται απαρτία πρός έγκυρον λήψιν αποφάσεως. Εν τη περιπτώσει ταύτη διενεργούνται αρχαιρεσίαι εντος προθεσμίας δύο μηνών, αρχομένης, προκειμένου μεν περί πληρώσεως υφισταμένων ήδη κενών θέσεων, από της ενάρξεως της ισχύος του παρόντος, προκειμένου δε περί εφ’ εξής κενουμένων θέσεων, αφ’ ης ο αριθμός των Συμβούλων μειωθή, κατά τ’ ανωτέρω, κάτω του ημίσεος. Εάν το κατά τα άνω δίμηνον συμπίπτει εν όλω ή εν μέρει προς το διάστημα των δικαστικών διακοπών αι εκλογαί διενεργούνται την πρώτην Κυριακήν του δευτέρου δεκαημέρου του Οκτωβρίου του αυτού έτους. 2.Αι κατά την προηγουμένην παράγραφον αρχαιρεσίαι προκηρύσσονται δι’ αποφάσεως του Υπουργού της Δικαιοσύνης δημοσιευομένης δια της Εφημερίδος της Κυβερνήσεως, διενεργούνται δε κατά τας διατάξεις του παρόντος. Δια της αυτής αποφάσεως καθορίζονται αι προθεσμίαι καταρτίσεως καταλόγου εκλογέων, υποβολής υποψηφιοτήτων, ανακηρύξεως συνδυασμών και υποψηφίων, καθορισμού ψηφοδελτίων, εκθέσεως καταλόγου συνδυασμών και υποψηφίων. πάσα ετέρα προθεσμία αναφερομένη εις την εκλογικήν διαδικασίαν και ρυθμίζεται πάσα σχετική προς ταύτην λεπτομέρεια. 3.Τα κατά τας προηγουμένας παραγράφους εκλεγόμενα νέα Διοικητικά Συμβούλια διανύουν θητείαν λήγουσαν την 15ην Μαρτ. 1978. 4.Εν περιπτώσει κενώσεως δι’ οιονδήποτε λόγον θέσεως Προέδρου Διοικητικού Συμβουλίου Δικηγορικού Συλλόγου, την θέσιν τούτου καταλαμβάνει ο Αντιπρόεδρος του Συλλόγου, εν ελλείψει δε τούτου ο αρχαιότερος κατά τα έτη της δικηγορικής υπηρεσίας Σύμβουλος. 5.Εις την περίπτωσιν, περί ης η παρ. 1 του παρόντος άρθρου αν μετά των εξελθόντων της Διοικήσεως μελών περιλαμβάνεται και ο Πρόεδρος, διενεργούνται αρχαιρεσίαι και δια την εκλογήν Προέδρου, αν δε ούτος παραμένη εις την Διοίκησιν η θητεία τούτου λήγει ομού μετά της θητείας του εκ  των αρχαιρεσιών αναδεικνυομένου νέου Δ. Συμβουλίου. ΄Αρθρ.5.-Οι μετ’ επιτυχή επί πτυχίω δοκιμασίαν κατά την εξεταστικήν περίοδον μηνός Ιαν. 1976, κριθέντες πτυχιούχοι της Νομικής Σχολής των Πανεπιστημίων Αθηνών και Θεσσαλονίκης ασχέτως χρόνου ολοκληρώσεως, λόγω της γενομένης απεργίας του διοικητικού προσωπικού των Ανωτάτων Εκπαιδευτικών Ιδρυμάτων, της διαδικασίας καταχωρήσεως των αποτελεσμάτων, της ορκωμοσίας και της λήψεως του πτυχίου των, δικαιούνται όπως μετέχουν εις τας διεξαγομένας εξετάσεις υποψηφίων δικηγόρων, μετά συμπλήρωσιν ενιαυσίου πρακτικής ασκήσεως, εφ’ όσον ενεγράφησαν ούτοι εις τον οικείον Δικηγορικόν Σύλλογον μέχρι της 21ης Μαρτ. 1976. ΄Αρθρ.6.-Η ισχύς του παρόντος άρχεται από της δημοσιεύσεως τούτου δια της Εφημερίδος της Κυβερνήσεως. 